NDBV ontken gerugte van ‘massa-dieremoord’Argieffoto: https://pixabay.com Die NDBV het die Matlosana-DBV oorgeneem nadat die takbestuurder, Suzette Kotze, geskors is. Dit kom nadat Kotze glo in ŉ boodskap op sosiale media ŉ rassistiese aanmerking gemaak het. Die boodskap, waarin Kotze glo die k-woord gebruik, het wyd opslae veroorsaak en die NDBV het verskeie klagtes oor die voorval ontvang. Christine Kuch, ŉ woordvoerder van die NDBV, het verlede week in ŉ e-pos aan Maroela Media bevestig dat die organisasie onmiddellik die nodige stappe teen Kotze gedoen het en ook die saak na die Menseregtekommissie (MRK) verwys het. Volgens die NDBV word ŉ tweede voorval ook ondersoek waartydens Kotze glo ŉ werker by die Matlosana-DBV gedwing het om ŉ hok binne te gaan om ŉ kwaai hond van kant te maak. Nadat die werker glo teen sy wil gedwing is om die hok binne te gaan, het die hond hom gebyt en het hy ernstige beserings aan sy kop, hande en bene opgedoen. Die NDBV het Woensdag in ŉ verklaring gesê dat hy die Matlosana-DBV Dinsdag oorgeneem het in ooreenstemming met die betrokke wetgewing. Volgens die NDBV is sy personeel egter verhoed om die Matlosana-DBV se perseel binne te gaan en moes die polisie ontbied word. Nadat die NDBV die slot na die ingang van die perseel verander het, was daar glo oornag ŉ raaiselagtige “inbraak” by die perseel en kon NDBV-personeel nie Woensdagoggend by die perseel inkom nie. Die NDBV het ook bewerings ontken dat hulle met hul oorname van die Matlosana-DBV ŉ “massa-moord” uitgevoer het deur talle diere van kant te maak. “Daar was geen massa-genadedood of ‘moord’ deur die NDBV-personeel by die Matlosana-DBV nie. Foto’s wat op Facebook en ander [sosiale] media gesirkuleer word as bewyse [van die massa-moord] is nie by die Matlosana DBV geneem nie,” het die verklaring gelui. “Ses honde en ŉ kat is deur personeel van die NDBV van kant gemaak op versoek van die eienaars van die diere en weens verskeie gesondheidsredes en gevorderde ouderdom.” Volgens die NDBV was enige ander vrektes dié van diere wat reeds dood was met hul aankoms by die Matlosana-DBV. Die NDBV het ook ŉ klankgreep verskaf waarin ŉ vrou, na bewering Kotze, se stem gehoor kan word waar sy erken dat sy die diere die oggend van kant gemaak het voordat die NDBV by die perseel opgedaag het. Die NDBV het die publiek genooi om “ter wille van totale deursigtigheid” die Matlosana-DBV te besoek en self te kyk hoe die perseel bedryf word.